Khrono

Khrono er en redaksjonelt uavhengig norsk nettavis med nyheter og debatt fra og om høyere utdanning og forskning. Avisen har navn etter den greske tidsguden Khronos og skal skrive om det som er i tiden. Navnet spiller også på kronologi og kronikk. Et av avisens fremste mål er å skape debatt.

Avisens visjon: Khrono skal være hele landets kunnskapsavis og gi ny innsikt – hver dag.

Khrono er redigert etter Redaktørplakaten, Vær Varsom-plakaten og Medieansvarsloven, og er medlem av Fagpressen.

Khrono eies av Foreningen Kunnskapsavisen Khrono, som ble etablert i 2023. Avisen er organisert som en medlemsorganisasjon med eget styre og medlemmer fra norske universiteter og høyskoler.

Ansvarlig redaktør (2013–2026): Tove Lie. (2026– ): Christine Gulbrandsen.

Styreleder (2019–2023): Tore Tungodden. (2024–2026 ): Leif Ove Larsen.

 Historie 
Khrono ble etablert 22. april 2013 ved den daværende Høgskolen i Oslo og Akershus (HiOA), nå Oslomet. Målgruppen var ansatte ved høgskolen, og formålet var å være et «spesialforum for HiOA-relatert stoff og -debatt».  

I 2015 vedtok Høgskolen i Oslo og Akershus at Khrono skal ha som formål «å dekke universitets- og høgskolesektorens virksomhet og relaterte temaer lokalt, nasjonalt og internasjonalt» og at avisen skal ha den høyere utdanningssektoren mer generelt som målgruppe. Oslomet – storbyuniversitetet skulle fortsatt ha fyldig dekning.   

I 2019 ble eierskapet utvidet. Åtte universiteter og én høgskole gikk sammen om en nasjonal satsing, og avisen ble profilert som en generell nettavis for forskning og utdanning. Oslomet og Universitetet i Bergen var de største finansiørene. I tillegg var følgende institusjoner med:  UiT Norges arktiske universitet, Høgskulen på Vestlandet, Universitetet i Oslo, Universitetet i Stavanger, Universitetet i Agder, Universitetet i Sørøst-Norge og NTNU. De ni institusjonene for høyere utdanning forpliktet seg til «å bidra, finansiere og støtte opp under en utvidet versjon av en nasjonal og uavhengig nyhetsavis for universitets- og høyskole-Norge». Avtalen ble inngått for en prøveperiode på tre år, som gjaldt fra 2019 til 2021. Avtalen er senere videreført og flere institusjoner er kommet til som medlemmer. 

Khrono er eid av Foreningen Kunnskapsavisen Khrono, som ble stiftet i 2023, og pr. 2026 er følgende 14 institusjoner medlemmer i foreningen: Oslomet – storbyuniversitetet, Universitetet i Bergen, UiT Norges arktiske universitet, Høgskolen på Vestlandet, Universitetet i Oslo, Universitetet i Stavanger, Universitetet i Agder, Universitetet i Sørøst-Norge, NTNU, Universitetet i Innlandet, Høyskolen Kristiania, Nord universitet, Norges Handelshøyskole (NHH) og Politihøgskolen. Foreningen skal være ideell, og eventuelt overskudd skal utelukkende brukes til å utvikle plattformen og innholdet foreningen publiserer.

Tove Lie har vært avisens ansvarlige redaktør fra lansering. Fra 2024 har hun også vært daglig leder. 1. februar 2026 gikk hun, etter eget ønske, over i stillingen som politisk redaktør. Christine Gulbrandsen ble ansatt som ny ansvarlig redaktør/daglig leder.

 Enkeltinstitusjonenes aviser 
Khrono er i dag (pr. 2026) den eneste nasjonale avisen for universitets- og høgskolesektoren. Men det er ikke den eneste avisen innen sektoren. Det finnes uavhengige lokalmedier ved flere av eierinstitusjonene.

Etter at Khrono ble nasjonal avis, har Oslomet ikke lenger noen lokalavis. Det har heller ikke Universitetet i Bergen, etter at den tidligere lokalavisen På Høyden gikk inn i Khrono. NTNU i Trondheim har fortsatt Universitetsavisa, UiO har Uniforum og Høgskolen i Molde har Panorama.

På Høyden, UiB: Fra 1. mars 2019 ble Universitetet i Bergens avis, På Høyden, en del av Khronos redaksjon. På Høyden ble i 2020 lagt ned som uavhengig nettavis og overført til kommunikasjonsavdelingen ved Universitetet i Bergen, mens de ansatte fra På Høyden ble værende i Khrono. I 2019 opprettet Khrono et kontor i Brussel, og i 2021 kontor i Trondheim.Eskil Wie Furunes (29. april 2019): Espen Løkeland-Stai er Khronos første Brussel-korrspondent. Journalisten.no

Uniforum, UiO: UiO takket i 2018 nei til å bli medeier i Khrono.«Khrono-eierskap ikke aktuelt for UiO», Uniforum, 4. april 2018 Ansvarlig redaktør Martin Toft i Uniforum uttalte at «det er ikkje bra for universitetsdemokratiet om ei universitetsavis prøver å bli den einaste universitetsavisa i Noreg. Det er heller ikkje bra om den same avisa med avleggjarar også prøver å ta over rolla som studentavisa for studentar i heile landet.»Martin Toft: «Studentane treng eigne talerøyr!», Uniforum, 20. mars 2019 I 2019 inngikk rektor Svein Stølen ved UiO en tidsbegrenset samarbeidsavtale med Khrono finansiert av sin egen strategiske pott, men denne var ikke behandlet i de universitetspolitiske organene, og UiO var dermed ikke formelt medeier i Khrono. F.o.m. 2023, da foreningen ble stiftet, er UiO medlem av Foreningen Kunnskapsavisen Khrono, og er dermed en av eierinstitusjonene bak Khrono.

 Priser og utmerkelser  
Khronos medarbeidere – og selve avisen – har mottatt flere priser for sitt virke:

 2014: Fagpresseprisen, Fagpressen
 2014: Honorable Mention for website, for god design, i Society for News Design Scandinavia
 2018: Årets nyskaper, Tove Lie, Oslo Redaktørforening
 2018: Årets fagpresseredaktør, Tove Lie, Fagpressen
 2018: Fagpressens fotopris, hederlig omtale, fotograf Skjalg Bøhmer Vold
 2020: Diplom og hederlig omtale for gravejournalistikk, Tove Lie og Torkjell Trædal, Fagpressen
 2021: NTBs språkpris til Njord Svendsen
 2021: Diplom og hederlig omtale for gravejournalistikk, Torkjell Trædal og Mats Arnesen, Fagpressen
 2021:  Khrono nominerte prosjektet «De falske universitetene» til SKUP-prisen.
 2025: Sølvparaplyen for beste lokale feature, Njord Svendsen og Ketil Blom Haugstulen (foto), Norsk Journalistlag, Bergen
 2025: Utgiverprisen, Fagpressen

Avisen deler ut en årlig pris for Årets navn i akademia.

 Fotnoter 

 Referanser 

 Eksterne lenker  



Kategori:Oslomet – storbyuniversitetet
Kategori:Norske nettaviser
Kategori:Aviser etablert i 2013
Kategori:2013 i Norge